
Szervtranszplantált gyermekek rezilienciáját támogató pszichoszociális tényezők

Háttér és célkitűzések: Jelen tanulmány elsődleges célja a szervtranszplantáción átesett gyermekek pszichológiai rezilienciáját befolyásoló tényezők feltérképezése. A vizsgálat során a gyermek szüleivel való kötődését, pozitív kortárs kapcsolatait és szüleik jóllétének különböző aspektusait (általános jóllét, depresszív érzelmek, reziliencia) vizsgáltam a transzplantált gyermek pszichológiai ellenállóképességének tekintetében.
Módszer: A kutatás során 58 máj-, vese-, vagy tüdőtranszplantáción átesett gyermek, illetve hozzájuk tartozó 58 elsődleges gondozó adatait dolgoztam fel. A vizsgálni kívánt komponenseket az eljárás során strukturális modellben (SEM) kezeltem és értelmeztem.
Eredmények: A transzplantált gyermekek rezilienciájára ható vizsgált tényezők közül a szüleikhez való kötődés tekintetében (az édesanyához és édesapához való biztonságos kötődést értelmezve) nem találtam szignifikáns kapcsolatot. A gyermekek lelki ellenállóképességének alakulására ellenben a pozitív kortárs kapcsolatok, illetve a barátok száma pozitív befolyásoló tényezőként értelmezhető, úgyszintén a gyermek elsődleges gondozójának általános jólléte, depresszív érzelmeinek erőssége, illetve rezilienciája.
Következtetések: A szervtranszplantációs folyamat összetett jelenség, számos tényezőt foglal magába, így a transzplantált gyermekek rezilienciáját több környezeti és társas tényező együttes hatása befolyásolja. Többek között ilyen, jelen eredményekre alapozva a pozitív kortárs kapcsolatok, illetve a barátok száma, továbbá a szülők általános jólléte, depresszív érzelmeinek erőssége, illetve rezilienciája. A szülőkhöz való kötődés tekintetében érdemes lehet életkori bontásokban újabb vizsgálatokat folytatni a későbbiekben.

